KLASA: 034-06/25-01/9

URBROJ: 711-02-02/05-2025-02

Zagreb, 12. ožujka 2025.

**JEVGENIJ PRPIĆ**

**na adresu e-pošte: …………………….**

**Predmet: očitovanje na zahtjev Jevgenija Prpića**

 - daje se

Povjerenstvo za odlučivanje o sukobu interesa (u daljnjem tekstu: Povjerenstvo) dana 3. ožujka 2025. zaprimilo je zahtjev za očitovanjem koji je podnio Jevgenij Prpić, zamjenik direktora trgovačkog društva Vodovod i odvodnja ŽRNOVNICA CRIKVENICA VINODOL d.o.o. za pružanje vodnih usluga.

Podnositelj je u svom zahtjevu zatražio očitovanje je li obveznik podnošenja imovinske kartice ako ga je Skupština trgovačkog društva Vodovod i odvodnja ŽRNOVNICA CRIKVENICA VINODOL d.o.o. za pružanje vodnih usluga, koje je u vlasništvu tri jedinice lokalne samouprave, imenovala za zamjenika direktora, a drugom odlukom za prokurista tog društva.

Uvidom u podatke sudskog registra Trgovačkog suda u Rijeci utvrđeno je da su jedini osnivači trgovačkog društva Vodovod i odvodnja ŽRNOVNICA CRIKVENICA VINODOL d.o.o. za pružanje vodnih usluga Grad Novi Vinodolski, Grad Crikvenica i Općina Vinodolska Općina te da je Igor Uremović upisan kao član Uprave tog trgovačkog društva koji isto zastupa pojedinačno i samostalno.

Zahtjev u ovom predmetu odnosi se na tumačenje odredbe Zakona o sprječavanju sukoba interesa („Narodne novine“, broj 143/21. i 36/24., u daljnjem tekstu: ZSSI), stoga Povjerenstvo, u sastavu Aleksandre Jozić-Ileković, kao predsjednice Povjerenstva, Ines Pavlačić, Igora Lukača, Nike Nodilo Lakoš i Ane Poljak, kao članova Povjerenstva, povodom podnesenog zahtjeva na temelju članka 32. stavka 1. podstavka 3., 4. i 5. ZSSI-a na 74. sjednici održanoj 12. ožujka 2025., podnositelju daje očitovanje, kako slijedi.

Člankom 3. stavkom 1. točkom 40. ZSSI-a propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio te predsjednici i članovi uprava trgovačkih društava koji su u većinskom vlasništvu trgovačkih društava u kojima većinski udio ima jedinica lokalne i područne (regionalne) samouprave obveznici u smislu navedenog Zakona.

Sukladno navedenom, Povjerenstvo ističe kako zamjenici direktora trgovačkih društava u vlasništvu jedinica lokalne samouprave koji nemaju ovlast člana uprave trgovačkog društva nisu obveznici ZSSI-a te se stoga odredbe navedenog Zakona na iste ne primjenjuju.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Jevgenij Prpić, na adresu e-pošte
2. Objava na internetskoj stranici Povjerenstva
3. Pismohrana